મેઘલનો જન્મ ધોરાજીમાં થયો છે. જન્મે તો તે સામાન્ય અને તંદુરસ્ત બાળકી હતી પણ એક વર્ષની ઉંમરે તેને તાવ આવ્યો. આ તાવ કોઈ જીવલેણ તાવ ન હતો કે તે મેઘલને જીવનભર માટે ભરખી જાય. પરંતુ ક્યારે શું થઈ જાય તેની કોને ક્યાં ખબર હોય છે? આ તાવમાંથી છુટકારો આપવા તેને એક ચાઈલ્ડ સ્પેશીયાલીસ્ટ ડોકટરે ઈન્જેકશન આપ્યું જેની આડઅસર થતાં એક વર્ષની બાળકી મેઘલનું સમગ્ર શરીર લકવાગ્રસ્ત થઈ ગયું. થોડાં દિવસો સુધી તો સમજાયું જ નહીં આ શું થઈ ગયું? શું હવે મેઘલ નહીં બચી શકે? મેઘલના માતા-પિતા તેને લાખ પ્રયત્નો કરવા છતાં હસાવી પણ ન શકતા, રડાવી પણ ન શકતા. ન જમાડી શકતા કે ન સુવડાવી શકતા. મેઘલ કોઈપણ ક્રિયા-પ્રતિક્રિયા સ્વરૂપે માત્ર આંખો જ પટપટાવી શકતી હતી. પોતાની એક વર્ષની બાળકી મેઘલને જીવતી લાશ બની જતા જોઈ મેઘલના પિતા કિશોરભાઈ અને માતા પંકજબેન પર જાણે આભ ફાટી પડ્યું. મેઘલના મોટેરાં ભાઈ-બહેન હજુ ઉંમરમાં અણસમજુ હતા તેથી એ પણ સમજી ન શકતા હતા કે પોતાની નાનેરી બેનાને આ તો શું થઈ ગયું? છેવટે મેઘલનાં પરિવારે ઈશ્વરની મરજીમાં નારાજગી ન દર્શાવતા હરી ઈચ્છાને મનથી સ્વીકારી મેઘલને સ્વસ્થ અને મસ્ત બનાવવામાં લાગી પડ્યા. જ્યાં દવા ન અસર કરતી ત્યાં દુવા અને જ્યાં દુવા કામે ન લાગતી ત્યાં દવા મેઘલની સારવાર અર્થે ઉપયોગમાં લેવાયા.